CELEX: 32015R1494
Language: lv
Date: 2015-09-04 00:00:00
Title: Komisijas Regula (ES) 2015/1494 (2015. gada 4. septembris), ar ko attiecībā uz benzolu groza XVII pielikumu Eiropas Parlamenta un Padomes Regulai (EK) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH) (Dokuments attiecas uz EEZ)

5.9.2015   
            
            
               LV
            
            
               Eiropas Savienības Oficiālais Vēstnesis
            
            
               L 233/2
            
         KOMISIJAS REGULA (ES) 2015/1494
   (2015. gada 4. septembris),
   ar ko attiecībā uz benzolu groza XVII pielikumu Eiropas Parlamenta un Padomes Regulai (EK) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH)
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2006. gada 18. decembra Regulu (EK) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH), un ar kuru izveido Eiropas Ķimikāliju aģentūru, groza Direktīvu 1999/45/EK un atceļ Padomes Regulu (EEK) Nr. 793/93 un Komisijas Regulu (EK) Nr. 1488/94, kā arī Padomes Direktīvu 76/769/EEK un Komisijas Direktīvu 91/155/EEK, Direktīvu 93/67/EEK, Direktīvu 93/105/EK un Direktīvu 2000/21/EK (1), un jo īpaši tās 131. pantu,
   tā kā:
   
               (1)
            
            
               Regulas (EK) Nr. 1907/2006 XVII pielikuma 5. ieraksta 3. punktā benzolu ir aizliegts laist tirgū un lietot kā vielu vai kā citu vielu sastāvdaļu un maisījumos ar koncentrāciju, kas ir vienāda ar 0,1 % no masas vai lielāka par to.
            
         
               (2)
            
            
               Ģeoloģisko īpatnību dēļ dabasgāze no atsevišķiem rezervuāriem satur vairāk nekā 0,1 % benzola no masas, bet mazāk nekā 0,1 % no tilpuma.
            
         
               (3)
            
            
               Pieejamā tehnoloģija, lai šajā dabasgāzē samazinātu benzola koncentrāciju, lai tā būtu mazāka par 0,1 % no masas, radītu kapitālizdevumus gandrīz 1 miljarda euro apmērā un darbības izmaksas aptuveni 60 miljonu euro apmērā gadā.
            
         
               (4)
            
            
               Riska novērtējumā, ko 2013. gadā veica Nīderlandes Rijksinstituut voor Volksgezondheid en Milieu (Nacionālais Sabiedrības veselības un vides institūts), ir secināts, ka dabasgāze, ko laiž tirgū patērētāju lietošanai un kurā benzola koncentrācija ir lielāka par 0,1 % no masas, bet mazāka par 0,1 % no tilpuma, nerada nepieļaujamu veselības risku.
            
         
               (5)
            
            
               Eiropas Ķimikāliju aģentūras (ECHA) Riska novērtēšanas komiteja (RNK) 2014. gada 28. novembra atzinumā (2) apstiprināja, ka patērētāju eksponētība benzola koncentrācijai dabasgāzē, kas ir lielāka par 0,1 % no masas, bet mazāka par 0,1 % no tilpuma, nerada patērētāju veselībai risku, kurš netiek pienācīgi kontrolēts.
            
         
               (6)
            
            
               Lielās izmaksas, kas saistītas ar benzola koncentrācijas samazināšanu dabasgāzē, lai tā būtu mazāka par 0,1 % no masas, būtu nesamērīgas, un, ņemot vērā RNK atzinumu, tās nav nepieciešamas riska pārvaldībai. Tādēļ Regula (EK) Nr. 1907/2006 būtu jāgroza, lai ļautu laist tirgū un lietot dabasgāzi ar benzola koncentrāciju, kas ir mazāka par 0,1 % no tilpuma.
            
         
               (7)
            
            
               Šajā regulā paredzētie pasākumi ir saskaņā ar atzinumu, ko sniegusi ar Regulas (EK) Nr. 1907/2006 133. pantu izveidotā Komiteja,
            
         IR PIEŅĒMUSI ŠO REGULU.
   1. pants
   Regulas (EK) Nr. 1907/2006 XVII pielikumu groza saskaņā ar šīs regulas pielikumu.
   2. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2015. gada 4. septembrī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 396, 30.12.2006., 1. lpp.
   
   
      (2)  http://echa.europa.eu/documents/10162/13641/rac_opinion_adopted_benzene_in_natural_gas_en.pdf.
   
      PIELIKUMS
      Regulas (EK) Nr. 1907/2006 XVII pielikumā 5. ieraksta 2. slejas 4. punktam pievieno šādu c) apakšpunktu:
      
         
                     “c)
                  
                  
                     dabasgāzi, ko laiž tirgū patērētāju lietošanai, ar nosacījumu, ka benzola koncentrācija ir mazāka par 0,1 % no tilpuma/tilpuma”.